महंगाई बढ़ रही है, ब्याज दरें चढ़ रही हैं, फिर भी विकास जारी
Inflation and Interest Rates Up, But Growth Persists जमाना बदल रहा है। ब्याज दरें बढ़ रही हैं और सरकारें कहती है आर्थिक सुधार हो रहा है। महंगाई चढ़ रही है और सरकारें कहती हैं विकास हो रहा है
जमाना बदल रहा है। ब्याज दरें बढ़ रही हैं और सरकारें कहती है आर्थिक सुधार हो रहा है। महंगाई चढ़ रही है और सरकारें कहती हैं विकास हो रहा है। दिख भी रहा है। शहर- दर- शहर मेट्रो ट्रेन के गड्ढे खुदे पड़े हैं। कहीं रास्ते रोक दिए गए हैं। कहीं गंदे पानी के परनाले चल रहे हैं। लेकिन विकास अपनी गति पर है। अर्थ व्यवस्था अपने चरम पर है। आँकड़े दिखते हैं। नहीं दिखता तो वो है गरीब और उसकी ग़रीबी।
लोग अपने हिस्सों का आकाश देखते हैं तो उन्हें पूरा आकाश दिख जाता है। क्योंकि वो पूरा का पूरा सबके हिस्से का होता है। लोग अपने हिस्से का चाँद देखने लगते हैं तो उन्हें पूरा चाँद दिख जाता है। क्योंकि वो पूरा का पूरा सबके हिस्से का है। लेकिन आज भी अपने हिस्से की भूख के साथ सबको नहीं मिल पाता पूरा भात। बाज़ार में दिख रही होती हैं बनती हुई, बेली जा रही रोटियाँ, लेकिन ये भी सबके हिस्से में नहीं आतीं। न आधी। न पूरी।
दरअसल, महंगाई के इस दौर में हममें से कई लोग आज भी कोल्हू के बैल ही हैं। कोल्हू जो उम्रभर चलता रहता है।… और बैल उसी के पीछे- पीछे। साल- महीने, गिने बिना, गोल- गोल बस घूमता ही रहता है। गले की घन्टी बजती रहती है। बीज पिसता रहता है। तेल निकलता रहता है। चाबुक पड़ता है जब पीठ पर। खाल उधड़ जाती है। कितना बेबस होता है वो बैल। हज़ारों मील चलता है। फिर भी वहीं का वहीं। उसी जगह। यही तो है दुख।
तेल किसी का। खाल किसी की। उसके हिस्से में बस सूखी घास। यूँ ही चल रहा है दुनिया का कोल्हू। बैल बनाकर आदमी को जोत दिया है खाँचों में। मज़े की बात है कि बैल भी खुश है कि कम से कम चलने की आज़ादी तो है! घूम तो रहा हूँ।
हमारी मजबूरी ही यही है। हम वोट देकर चाहते भी हैं तो इतना, कि मज़े से घूमते रहें बस। वे जो राजनीतिक पार्टियाँ हैं, वे जो राजनेता हैं, और वे जो उनकी बनाई हुई सरकारें हैं, सब के सब यही चाहते हैं कि हमारी आज़ादी का दायरा इतना ही रहे। बढ़ने न पाए। क्योंकि हमारी आज़ादी फैली तो उनकी आज़ादी सिकुड़ने लगेगी। … और ये वो कभी नहीं चाहेंगे। चाहें भी क्यों? इतनी अच्छी जनता है। कहने को जनार्दन भी है। न बहुत कुछ माँगती है। न बहुत कुछ चाहती है।
फ़क़त राज करने को इससे अच्छा वातावरण और कहाँ मिलेगा भला! कहने को यह साल चुनावी साल है और अगला साल महाचुनावी। नौ राज्यों में चुनाव होने हैं और अगले साल लोकसभा चुनाव। अपनी आज़ादी का दायरा बढ़ाना है तो वोट उसी को दें जो आपकी आज़ादी चाहे। हर तरह से। वर्ना कोल्हू तो हमेशा से हमारे साथ ही है। जुते रहेंगे। चलते रहेंगे। महीनों, सालों, कोसों चलेंगे। दौड़ेंगे। फिर भी वहीं के वहीं। उसी जगह पर।
राजनीतिक पार्टियों के हाथों में हमेशा की तरह चाबुक होगा और हमारी खाल तो हमेशा से हाज़िर ही है उधड़ने के लिए। कोई उसे सीता नहीं। कोई उस पर मरहम पट्टी भी नहीं करता। दुनिया की यही रीत है। यह रीत बदलनी चाहिए। यह परम्परा टूटनी चाहिए। वर्ना ऐसे ही सुधरती रहेगी अर्थ व्यवस्था। इसी तरह होता रहेगा बेतरतीब विकास। कोई रोकने वाला नहीं। कोई टोकने वाला नहीं।